รู้จัก Larry Ellison มหาเศรษฐี อันดับ 4 ของโลก ที่หลายคนไม่คุ้นชื่อ
คุณ Larry Ellison คือใคร ? ลงทุนแมนจะเล่าให้ฟัง
27 มี.ค. 2566

รู้จัก Larry Ellison มหาเศรษฐี อันดับ 4 ของโลก ที่หลายคนไม่คุ้นชื่อ /โดย ลงทุนแมน
คุณ Bernard Arnault, คุณ Elon Musk, คุณ Jeff Bezos, คุณ Warren Buffett และคุณ Bill Gates
หากพูดถึงรายชื่อเหล่านี้ เราน่าจะรู้กันในทันทีว่า 
เป็นรายชื่อของ “มหาเศรษฐีระดับโลก”
แต่ความจริงแล้ว หนึ่งในชื่อที่อยู่ท่ามกลางรายชื่อเหล่านี้ ตลอดหลายปีที่ผ่านมาคือคุณ Larry Ellison
ซึ่งหลายคนอาจยังไม่คุ้นกับชื่อของเขาสักเท่าไร
แต่รู้หรือไม่ว่า จากการจัดอันดับของนิตยสาร Forbes ความร่ำรวยของคุณ Larry Ellison ถูกจัดให้เป็นมหาเศรษฐี อันดับ 4 ของโลก รวยกว่าทั้งคุณ Warren Buffett และคุณ Bill Gates
แล้วคุณ Larry Ellison คือใคร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
คุณ Larry Ellison เป็นนักธุรกิจชาวอเมริกัน เกิดเมื่อปี 1944 ปัจจุบันมีอายุ 78 ปี
แม้เขาจะเรียนไม่จบมหาวิทยาลัย แต่ก็หาโอกาสทำงานในบริษัทเทคโนโลยีและอิเล็กทรอนิกส์หลายแห่งในซิลิคอนแวลลีย์ จึงทำให้ได้เรียนรู้เกี่ยวกับคอมพิวเตอร์และทักษะการเขียนโปรแกรม
ต่อมา บริษัทที่เขาทำงานอยู่ ได้รับการว่าจ้างให้สร้างระบบฐานข้อมูลของ CIA ภายใต้โปรเจกต์ชื่อว่า “Oracle”
จุดนี้เองที่ทำให้คุณ Ellison เริ่มมองเห็นถึงศักยภาพ ของระบบฐานข้อมูล
ซึ่งเขามองว่าองค์กรเอกชนต่าง ๆ ก็จำเป็นต้องมีระบบนี้ไว้ใช้บริหารจัดการข้อมูลภายใน เพื่อช่วยสนับสนุนการดำเนินธุรกิจอย่างมีประสิทธิภาพ เช่นกัน
หลังจากนั้น เขาได้ไปศึกษารายงานเรื่อง Relational Database ของบริษัท IBM ซึ่งเป็นแนวคิดระบบจัดเก็บและประมวลผลฐานข้อมูลแบบเชิงสัมพันธ์ หรือที่ในวงการเรียกว่า Structured Query Language (SQL)
โดย SQL นับเป็นนวัตกรรมใหม่ในยุคสมัยนั้น ทางคุณ Ellison เลยลองเจรจากับ IBM เพื่อขอพัฒนาซอฟต์แวร์มาใช้บนระบบฐานข้อมูลของ IBM แต่กลับถูกปฏิเสธ
เมื่อเรื่องเป็นแบบนี้ เขาจึงตัดสินใจทำธุรกิจซอฟต์แวร์บริหารจัดการข้อมูลองค์กรเสียเอง
โดยในตอนนั้น มีคุณ Ellison, คุณ Bob Miner และคุณ Ed Oates ร่วมกันก่อตั้งบริษัทชื่อว่า Software Development Laboratories ด้วยเงินทุนราว 70,000 บาท
ต่อมา บริษัทได้เปิดตัวผลิตภัณฑ์ Oracle Database มาทำตลาดเป็นเจ้าแรก ๆ
แม้จะก้าวเข้ามาในตลาดนี้เป็นเจ้าแรก ๆ 
แต่ในตลาดตอนนั้น ก็มีคู่แข่งที่น่ากลัว นั่นคือ IBM
แล้ว Oracle Database ของคุณ Ellison สามารถเอาชนะยักษ์ใหญ่อย่าง IBM ได้อย่างไร ?
คำตอบคือ ซอฟต์แวร์ Oracle Database สามารถใช้ได้กับทุกระบบปฏิบัติการ ต่างจาก IBM ที่จำกัดแค่ระบบของตัวเองเท่านั้น
 
จากจุดนี้เอง ที่ทำให้ชื่อของ Oracle Database เริ่มเป็นที่รู้จักในวงกว้าง จากการที่บริษัทได้ทำสัญญากับลูกค้าเพิ่มขึ้นเรื่อย ๆ โดยมีทั้งจากภาครัฐและเอกชน
จนในเวลาต่อมา ทำให้พวกเขาตัดสินใจเปลี่ยนชื่อบริษัทใหม่เป็น Oracle Corp. ตามชื่อซอฟต์แวร์ที่ติดตลาดแล้ว
พอเข้าสู่ทศวรรษ 1990s นับเป็นช่วงเวลาที่ Oracle เติบโตแบบก้าวกระโดด เพราะธุรกิจอินเทอร์เน็ตและเทคโนโลยี กำลังเฟื่องฟูเป็นอย่างมาก
ทำให้มีบริษัทเกิดขึ้นใหม่มากมาย และมีความต้องการใช้ระบบบริหารจัดการข้อมูลองค์กร
อย่างไรก็ตาม ความร้อนแรงของบริษัทอินเทอร์เน็ตในตอนนั้น ก็นำไปสู่วิกฤติฟองสบู่ดอตคอมที่เกิดขึ้นในปี 2000
อย่างที่ทราบกันดีว่า หลังจากฟองสบู่ดอตคอมแตกในครั้งนั้น หลายบริษัทมีมูลค่าลดหายไปกว่าครึ่งหนึ่ง และบางบริษัทถึงขั้นล้มละลาย มีเพียงไม่กี่บริษัทที่อยู่รอดมาจนถึงปัจจุบัน
แม้หลายคนมองว่าเป็นวิกฤติ แต่ในมุมมองของคุณ Ellison ในฐานะ CEO ของ Oracle กลับมองเป็นโอกาส
ในตอนนั้นคุณ Ellison ได้ทำการซื้อกิจการที่เกี่ยวข้องกับธุรกิจหลักของบริษัท
เพื่อให้บริษัท มีซอฟต์แวร์ที่ครอบคลุมการบริหารจัดการองค์กรอย่างครบวงจรมากขึ้น อีกทั้งยังเป็นการเจาะตลาดลูกค้ากลุ่มใหม่ ๆ ยกตัวอย่างเช่น
- ปี 2004 ซื้อบริษัท PeopleSoft ผู้เชี่ยวชาญซอฟต์แวร์ด้าน Enterprise Resource Planning (ERP) และการบริหารทรัพยากรบุคคล ด้วยเงินมูลค่า 355,000 ล้านบาท
- ปี 2006 ซื้อบริษัท Siebel Systems ผู้เชี่ยวชาญซอฟต์แวร์ด้าน Customer Relationship Management (CRM) ด้วยเงินมูลค่า 200,000 ล้านบาท
- ปี 2010 ซื้อบริษัท Sun Microsystems ผู้พัฒนาภาษา Java และเจ้าของเทคโนโลยี MySQL ซึ่งเป็นระบบฐานข้อมูลประสิทธิภาพสูง ด้วยเงินมูลค่า 255,000 ล้านบาท
- ปี 2021 ซื้อบริษัท Cerner ผู้พัฒนาระบบฐานข้อมูลด้านสุขภาพ ด้วยเงินมูลค่า 980,000 ล้านบาท ซึ่งเป็นการซื้อกิจการครั้งใหญ่สุดของบริษัท
รวมทั้งยังมีความร่วมมือกับ Microsoft เพื่อพัฒนาผลิตภัณฑ์คลาวด์ด้วยกัน มาแข่งขันกับเจ้าตลาดเดิมอย่าง Amazon Web Services อีกด้วย
ซึ่งกลยุทธ์ดังกล่าว ทำให้ปัจจุบัน Oracle ก้าวขึ้นมาเป็นผู้นำของอุตสาหกรรมซอฟต์แวร์สำหรับองค์กรในแทบทุกด้าน และมีผลการดำเนินงานเติบโตแข็งแกร่ง
เราลองมาดูผลประกอบการของ Oracle 
ในช่วง 3 ปีที่ผ่านมากัน
- ปี 2020 รายได้ 1,350,000 ล้านบาท 
กำไร 350,000 ล้านบาท
- ปี 2021 รายได้ 1,400,000 ล้านบาท 
กำไร 474,000 ล้านบาท
- ปี 2022 รายได้ 1,460,000 ล้านบาท 
กำไร 231,000 ล้านบาท
โดย Oracle จดทะเบียนอยู่ในตลาดหลักทรัพย์นิวยอร์ก ล่าสุด บริษัทมีมูลค่าอยู่ที่ประมาณ 7,800,000 ล้านบาท นับเป็นบริษัทที่มีขนาดใหญ่เป็นอันดับ 36 ของโลก
ในปี 2014 คุณ Ellison ก้าวลงจากตำแหน่ง CEO อย่างไรก็ตามเขายังคงดำรงตำแหน่ง CTO หรือ ประธานเจ้าหน้าที่บริหารด้านเทคโนโลยี รวมถึงยังคงนั่งอยู่บนบอร์ดบริหารของบริษัท
แม้คุณ Ellison จะลงจากตำแหน่ง CEO เมื่อปี 2014 แต่เขายังคงถือหุ้น Oracle อยู่ในสัดส่วนราว 40% ซึ่งสร้างความมั่งคั่งให้กับเขาเป็นอย่างมาก
โดยล่าสุด นิตยสาร Forbes ประเมินว่าคุณ Larry Ellison มีทรัพย์สินอยู่ที่ประมาณ 3,800,000 ล้านบาท นับเป็นบุคคลร่ำรวย อันดับ 4 ของโลก
แล้วเราได้อะไรจากเรื่องนี้ ?
เราจะเห็นได้ว่า แรกเริ่มเดิมที คุณ Ellison อาจไม่ได้มีความเชี่ยวชาญเกี่ยวกับคอมพิวเตอร์หรือเทคโนโลยีมากนัก
แต่พอเห็นโอกาส เห็นช่องทางธุรกิจที่น่าสนใจ ก็พยายามศึกษาเรียนรู้ เพื่อเริ่มต้นทำสิ่งนั้นให้ได้
ซึ่งการที่ซอฟต์แวร์ Oracle Database ในตอนแรก สามารถตอบโจทย์การใช้งานของลูกค้าได้
ก็น่าจะเป็นการพิสูจน์ได้ในระดับหนึ่งว่า การพยายามศึกษา และเรียนรู้ของคุณ Ellison นั้น ประสบผลสำเร็จจริง
หรือแม้กระทั่งตอนขยายธุรกิจไปในตลาดที่อาจจะยังไม่มีประสบการณ์
คุณ Ellison ก็ไม่กลัวที่จะเข้าไปซื้อกิจการใหม่ ๆ เพื่อนำมาต่อยอดให้บริษัทเติบโต
ด้วยเหตุนี้ Oracle จึงก้าวขึ้นมาเป็นหนึ่งในผู้นำของวงการซอฟต์แวร์สำหรับองค์กร และทำให้คุณ Larry Ellison กลายเป็นมหาเศรษฐีอันดับต้น ๆ ของโลกได้นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-